Γνωμοδότηση της Οικονομικής και Κοινωνικής Επιτροπής για την «Πρόταση Απόφασης του Συμβουλίου σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση Tempus III (2000-2006)» () (1999/C 40/08)

Την 1η Οκτωβρίου 1998, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα εξωτερικών σχέσεων, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε την ακόλουθη γνωμοδότηση στις 17 Νοεμβρίου 1998, με βάση εισηγητική έκθεση του μόνου εισηγητή κ. Rodrνguez Garcνa Caro.

Κατά την 359η σύνοδο ολομέλειας της 2ας και 3ης Δεκεμβρίου 1998 (συνεδρίαση της 2ας Δεκεμβρίου 1998), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 102 ψήφους υπέρ, 8 ψήφους κατά και 16 αποχές.

1. Εισαγωγή

1.1. Tempus I

1.1.1. Με την απόφαση 90/233/ΕΟΚ που υιοθέτησε το Συμβούλιο στις 7 Μαΐου 1990, θεσπίστηκε το πρόγραμμα Tempus για τη διευρωπαϊκή κινητικότητα στο πεδίο των πανεπιστημιακών σπουδών. Η ΟΚΕ υιοθέτησε γνωμοδότηση για το εν λόγω πρόγραμμα στις 25 Απριλίου 1990.

1.2. Tempus IΙ

1.2.1. Σύμφωνα με το άρθρο 11 της Απόφασης, η Επιτροπή υπέβαλε το 1992 έκθεση αξιολόγησης και πρόταση Απόφασης για την έγκριση της δεύτερης φάσης του Προγράμματος.

1.2.2. Στις 29 Απριλίου 1993, το Συμβούλιο υιοθέτησε την Απόφαση 93/246/ΕΟΚ σχετικά με την έγκριση της δεύτερης φάσης του προγράμματος Tempus για την περίοδο 1994-1998.

1.2.3. Σύμφωνα με το άρθρο 11 της εν λόγω Απόφασης, η Επιτροπή υπέβαλε το 1996 έκθεση αξιολόγησης και πρόταση τροποποίησης της Απόφασης, για την προσαρμογή του Tempus από το 1998 και εφεξής.

1.2.4. Στις 21 Νοεμβρίου 1996, το Συμβούλιο υιοθέτησε την Απόφαση 96/663/ΕΟΚ με την οποία τροποποιείται η απόφαση 93/246/ΕΟΚ και παρατείνεται το Tempus μέχρι το 2000.

1.3. Tempus IΙΙ

1.3.1. Στις 17 Ιουλίου 1998, η Επιτροπή υπέβαλε πρόταση απόφασης του Συμβουλίου για την έγκριση της τρίτης φάσης του προγράμματος διευρωπαϊκής συνεργασίας για την τριτοβάθμια εκπαίδευση Tempus III, για την περίοδο 2000-2006 και ζητήθηκε σχετική γνωμοδότηση από την Οικονομική και Κοινωνική Επιτροπή (υποχρεωτική αίτηση γνωμοδότησης).

1.3.2. Κατά τις προηγούμενες φάσεις του προγράμματος, το Tempus διατήρησε δύο κατευθυντήριες γραμμές που μπορούν να θεωρηθούν ως θεμελιώδεις και ως κεντρικοί του άξονες στη διάρκεια των ετών αυτών.

1.3.3. Αφενός, πρέπει να επισημανθεί η προσπάθεια που πραγματοποιήθηκε για την ενίσχυση της ανάπτυξης των εκπαιδευτικών συστημάτων στις χώρες που αφορούν τα προγράμματα Phare και Tacis, με τη συμβολή στη βελτίωση της κατάρτισης της πανεπιστημιακής κοινότητας στις δικαιούχους χώρες και με τη στήριξη των δράσεων που αποσκοπούν στη βελτίωση και μεταρρύθμιση της διάρθρωσης και της διαχείρισης των ιδρυμάτων τριτοβάθμιας εκπαίδευσης.

1.3.4. Αφετέρου, και από την άποψη που ενδιαφέρει την ίδια την ΟΚΕ, η ΟΚΕ είναι ιδιαίτερα ικανοποιημένη από την προσέγγιση που πραγματοποιήθηκε μεταξύ των επιχειρήσεων και πανεπιστημίων της κοινότητας και των ομόλογών τους των δικαιούχων χωρών του Tempus. Η ενεργός συμμετοχή των επιχειρήσεων στην ανάπτυξη του προγράμματος αποτελεί στοιχείο που του προσδίδει μια σημαντική δυναμική και πρέπει να ληφθεί υπόψη για το άμεσο μέλλον του.

2. Πρόταση απόφασης

2.1. Το Tempus III απευθύνεται στις χώρες της Κεντρικής και Ανατολικής Ευρώπης που δεν έχουν πρόσβαση στα κοινοτικά προγράμματα Socrates και Leonardo. Κατά κύριο λόγο, εκείνες που περιελήφθησαν μεταγενέστερα στο πεδίο του Tempus και τις δικαιούχους του προγράμματος Tacis (Αλβανία, Βοσνία-Ερζεγοβίνη, Πρώην Γιουγκοσλαβική Δημοκρατία της Μακεδονίας, Νέα Ανεξάρτητα Κράτη και Μογγολία).

2.2. Όσον αφορά τα κράτη που περιλαμβάνονται στο Tacis, το Tempus III θα λάβει υπόψη τις κοινές ανάγκες τους, που απορρέουν από τη σοβαρή οικονομική κρίση, η οποία επηρεάζει και τα συστήματα της τριτοβάθμιας εκπαίδευσης των νέων ανεξάρτητων Κρατών και της Μογγολίας. Το Tempus θα συμμετάσχει στις προσπάθειες που αποσκοπούν στην πρόσβαση σε νέες μεθόδους διδασκαλίας, στην εισαγωγή νέων μαθημάτων και στην παροχή του απαραίτητου εξοπλισμού.

2.3. Έχοντας πάντα ως μέλημα το σύνολο των κοινών προβλημάτων που πλήττουν όλες αυτές τις χώρες, το Tempus θα ανταποκριθεί και στις ιδιαίτερες ανάγκες των κρατών που προωθούν εκείνες τις δράσεις που θα αποτελέσουν αποτελεσματική συμβολή ως προς τα αιτήματα βελτίωσης και προόδου της πανεπιστημιακής κοινότητας στις δικαιούχους των εν λόγω δράσεων χώρες.

2.4. Στο πεδίο των μη συνδεδεμένων χωρών της Κεντρικής και Ανατολικής Ευρώπης που περιλαμβάνονται στο πρόγραμμα Phare, το Tempus εξακολουθεί να επιδιώκει τον περιορισμό των διαφορών μεταξύ των χωρών αυτών και των χωρών μελών της Ευρωπαϊκής Ένωσης.

Μέσα σ' αυτά τα πλαίσια, οι δράσεις θα επικεντρωθούν σε τέσσερις τομείς προτεραιότητας:

2.4.1. Τόνωση της περιφερειακής διάστασης, ώστε το πανεπιστήμιο να αποτελέσει σημείο αναφοράς για την ανάκτηση του αισθήματος αλληλεγγύης στην περιοχή.

2.4.2. Εκσυγχρονισμό των τοπικών και εθνικών διοικήσεων, μέσω της κατάρτισης των δημοσίων υπαλλήλων από τα πανεπιστήμια.

2.4.3. Διαχείριση της αλλαγής, στα πλαίσια των εθνικών μεταρρυθμίσεων της τριτοβάθμιας εκπαίδευσης.

2.4.4. Προώθηση των κεκτημένων των συνδεδεμένων χωρών, ώστε τα αποτελέσματα που έχουν επιτευχθεί κατά τη διάρκεια της ισχύος του Tempus να μπορέσουν να αποτελέσουν πηγή εμπειρίας για τις δικαιούχους χώρες του Tempus III.

2.5. Το Tempus αποτελεί σήμερα το μοναδικό κοινοτικό πλαίσιο για την ανάπτυξη των διαπανεπιστημιακών σχέσεων της Ευρωπαϊκής Ένωσης και των χωρών που περιλαμβάνονται στο πρόγραμμα.

Μέσα σ'αυτή την προοπτική, υπάρχει ανάγκη διατήρησης της ισχύος του Tempus, ώστε να υποστηριχθούν και να ενισχυθούν τα πρώτα οφέλη που απέλαβαν τα συστήματα τριτοβάθμιας εκπαίδευσης των δικαιούχων χωρών.

2.6. Η παράταση του Tempus κρίνεται απαραίτητη για να υποστηριχθούν τα αποτελέσματα των δράσεων των Phare και Tacis στην τριτοβάθμια εκπαίδευση, καθώς και για να ενισχυθεί η βελτίωση της διαχείρισής της ως βασικό στοιχείο της κοινωνικο-πολιτικής μεταρρύθμισης και για να εδραιωθεί η συνεργασία πανεπιστημίων και επιχειρήσεων -με την ευρεία έννοια του όρου, όπως αναφέρεται στο άρθρο 3β) της πρότασης της Επιτροπής ()-ώστε να στηρίξει τις πρωτοβουλίες των κρατών για τη μεταρρύθμιση αυτή.

2.7. Η πρόταση απόφασης θεσπίζει εξαετή περίοδο ισχύος για το πρόγραμμα, με ημερομηνία έναρξης την 1η Ιουλίου 2000. Προβλέπεται αξιολογική έκθεση μέσα στο 2004 που θα περιλαμβάνει πρόταση για προσαρμογή του προγράμματος μετά το 2006.

2.8. Ο γενικός στόχος του Tempus III είναι, στα πλαίσια των στόχων των προγραμμάτων Phare και Tacis ως προς την οικονομική και κοινωνική ανάπτυξη των δικαιούχων χωρών, να ενισχύσει ειδικότερα την ανάπτυξη των συστημάτων τριτοβάθμιας εκπαίδευσης μέσω της στενής συνεργασίας με εταίρους από την Ευρωπαϊκή Ένωση.

2.9. Για την επίτευξη του γενικού αυτού στόχου, το Tempus περιλαμβάνει ειδικούς στόχους για την παροχή συνδρομής στα συστήματα τριτοβάθμιας εκπαίδευσης, οι οποίοι αφορούν:

- την ανάπτυξη προγραμμάτων μελετών 7

- τη μεταρρύθμιση των δομών και των θεσμών, συμπεριλαμβανομένης και της διαχείρισης 7

- την ανάπτυξη της ειδικευμένης κατάρτισης.

3. Παρατηρήσεις

3.1. Γενικές παρατηρήσεις

3.1.1. Η ΟΚΕ κρίνει θετική τη συνέχιση του προγράμματος και τη διεύρυνσή του με την προοπτική του έτους 2006. Η εκπαίδευση και η κατάρτιση κάνουν τους ανθρώπους πιο ελεύθερους και βοηθούν τους λαούς να προοδεύσουν σε γνώσεις, σε αρμονία και σε ευζωία, ευνοώντας μια ανάπτυξη κοινωνικά ισορροπημένη και οικονομικά αδιάλειπτη.

Η βελτίωση και ενίσχυση της τριτοβάθμιας εκπαίδευσης και η διάθεσή της στην υπηρεσία των πολιτών αποτελούν ορισμένες απαραίτητες βάσεις που επιτρέπουν στους λαούς να ατενίζουν το μέλλον με αισιοδοξία.

3.1.2. Το πανεπιστήμιο μπορεί να διαδραματίσει σημαντικό ρόλο στην κοινωνικο-οικονομική ανάπτυξη των δικαιούχων χωρών του προγράμματος. Ως εκ τούτου, η ΟΚΕ είναι πεπεισμένη ότι οι σχέσεις μεταξύ της επιχείρησης (η οποία νοείται ως μονάδα συναποτελούμενη από επιχειρηματίες και εργαζομένους) και του πανεπιστημίου πρέπει να είναι στενές και ευέλικτες, έτσι ώστε το ακαδημαϊκό ίδρυμα να έχει ένα νόημα αφ' εαυτού, αλλά και ως απαραίτητο και δυναμικό στήριγμα της πραγματικότητας μέσα στην οποία εξελίσσεται το κάθε κράτος, π.χ. προωθώντας την ενεργό μεταφορά γνώσεων προς τις επιχειρήσεις.

Το πανεπιστήμιο, με την ειδικευμένη στήριξη του επιχειρηματικού κόσμου, πρέπει να αποτελεί προνομιακό παρατηρητήριο των αναγκών της κοινωνίας σε ανώτατη κατάρτιση. Η ΟΚΕ κρίνει συνεπώς απαραίτητη τη μεγαλύτερη συμμετοχή των κοινωνικο-οικονομικών φορέων στις αποφάσεις που λαμβάνονται για την επιλογή των μέσων του προγράμματος και των σχεδίων που υποβάλλονται.

3.1.3. Η ΟΚΕ δεν συμφωνεί με το επιχείρημα να αποκλεισθούν από το Tempus οι συνδεδεμένες χώρες της Κεντρικής και Ανατολικής Ευρώπης, επειδή περιλαμβάνονται στο πεδίο δράσης του Σωκράτης. Κατανοεί ότι δεν είναι λογική η ταυτόχρονη συμμετοχή σε παρεμφερή προγράμματα, δεν καταλαβαίνει όμως πώς μπορεί να εφαρμοσθεί το κριτήριο αυτό του αποκλεισμού, ενώ ορισμένες χώρες απέχουν περισσότερο από άλλες από την επίτευξη του προτύπου βελτίωσης του εκπαιδευτικού συστήματος.

Η ανάπτυξη των συστημάτων της τριτοβάθμιας εκπαίδευσης στις συμμετέχουσες χώρες δεν περιλαμβάνεται στους στόχους του Σωκράτης. Επομένως, τα συνδεδεμένα κράτη στα οποία υφίσταται ακόμη η ανάγκη ενίσχυσης και βελτίωσης των συστημάτων αυτών, θα έπρεπε να μπορούν να επωφεληθούν από τους στόχους του Tempus.

Στηριζόμενη σ' αυτό το σκεπτικό, η ΟΚΕ ζητά από την Επιτροπή και το Συμβούλιο να ληφθεί υπόψη ο παράγοντας αυτός και να επιτραπεί μια σταδιακή μετάβαση των κρατών μεταξύ των δύο προγραμμάτων, ανάλογα με τις ανάγκες μεταρρύθμισης και βελτίωσης των συστημάτων της τριτοβάθμιας εκπαίδευσης.

3.1.4. Η ΟΚΕ φρονεί ότι η βελτίωση των δομών και των θεσμών της τριτοβάθμιας εκπαίδευσης των δικαιούχων χωρών αποτελεί πρωταρχικό εγχείρημα για την ενίσχυση της κοινωνικο-οικονομικής ανάπτυξης των κρατών.

Για τη διαχείριση των ιδρυμάτων της τριτοβάθμιας εκπαίδευσης είναι απαραίτητη η συμβολή ειδικών που να αυξήσουν στο έπακρο την αποδοτικότητα στα πανεπιστήμια, έτσι ώστε οι πιστώσεις, που πάντα είναι περιορισμένες, να αξιοποιούνται για την επίτευξη των σκοπών τους οποίους υπηρετούν οι ακαδημαϊκοί θεσμοί.

Μ'αυτή την έννοια, η ΟΚΕ κρίνει ότι τα Κοινά Ευρωπαϊκά Σχέδια που αποβλέπουν στην ανάπτυξη δράσεων βελτίωσης της διαχείρισης των πανεπιστημιακών κέντρων στις δικαιούχες χώρες, θα έπρεπε να μπορούν να βασίζονται στην -απαραίτητη- συμμετοχή, όχι μόνο πανεπιστημίων των κρατών μελών, αλλά και επιχειρήσεων, που να προσφέρουν τη διαχειριστική εμπειρία που είναι άμεσα συνυφασμένη με τις δραστηριότητές τους.

3.1.5. Η ΟΚΕ υιοθετεί το περιεχόμενο του αιτιολογικού της πρότασης απόφασης, όσον αφορά την ανάκτηση του αισθήματος αλληλεγγύης στην περιοχή της πρώην Γιουγκοσλαβίας που περιλαμβάνεται στο πρόγραμμα Phare.

Μία από τις μεθόδους που μπορούν να αξιοποιηθούν για την ανάκτηση του εν λόγω αισθήματος είναι η ενεργός συμμετοχή των πανεπιστημίων των περιοχών που υπέστησαν διεθνικές διαμάχες, σε προγράμματα που τα συνδέουν μεταξύ τους και με άλλα πανεπιστημιακά ιδρύματα της ευρύτερης γεωγραφικής περιοχής, είτε της Ευρωπαϊκής Ένωσης είτε των συνδεδεμένων χωρών.

Η ΟΚΕ ζητά από την Επιτροπή να ενισχυθούν οι δράσεις αυτού του τύπου και να τους δοθεί προτεραιότητα, κατά την ανάπτυξη του προγράμματος, έτσι ώστε να διευκολυνθεί η προσέγγιση μεταξύ των πολιτών των περιοχών αυτών που βρίσκονται σε διαμάχες.

3.1.6. Η ανάπτυξη προγραμμάτων μελέτης είναι ένας από τους στόχους του Tempus III. Στην κοινωνία αυτή που πλησιάζει στην τρίτη χιλιετηρίδα, στην οποία οι υλικές αντιλήψεις της ζωής προέχουν στην καθημερινή ανάπτυξη των πολιτών της Ευρώπης, θα ήταν απαραίτητο να εισαχθούν στοιχεία που να αντισταθμίζουν την εικόνα όσων αντιπροσωπεύει η υπερβολικά υλιστική ανάπτυξη.

Η ΟΚΕ θεωρεί ότι θα ήταν σκόπιμο, στις δράσεις που αποσκοπούν στην ανάπτυξη προγραμμάτων εκπαίδευσης, σχεδίων μελετών και προγραμματισμού μαθημάτων, να μη λησμονάται η παρουσία των ανθρωπιστικών σπουδών. Ο ανθρωπισμός μπορεί να αποτελέσει επικουρικό στοιχείο για την ανάκτηση της αλληλεγγύης και την προσέγγιση των λαών.

3.1.7. Κατά τη στιγμή ακριβώς όπου ευνοείται η μεταρρύθμιση των εκπαιδευτικών συστημάτων, μέσω των Κοινών Ευρωπαϊκών Σχεδίων, δεν πρέπει να λησμονάται η διαδικασία συνεχούς βελτίωσης της ποιότητας, ως διαδικασία που αποτελεί επιτακτική ανάγκη για τους πανεπιστημιακούς θεσμούς.

Οι μεταρρυθμίσεις μπορεί να αποδειχθούν γρήγορα ξεπερασμένες, εάν δεν καθιερωθεί η πεποίθηση ότι η συνεχής βελτίωση του προϊόντος που παρέχεται στην κοινωνία είναι αναγκαία. Η ΟΚΕ θεωρεί απαραίτητο να περιληφθούν στην ανάπτυξη των Σχεδίων δραστηριότητες σχετικές με τη διαρκή βελτίωση της ποιότητας στην τριτοβάθμια εκπαίδευση.

Η ΟΚΕ συνιστά, κατά την επιλογή των Κοινών Ευρωπαϊκών Σχεδίων, να δίδεται προτεραιότητα στην παρουσία μέτρων για την καθιέρωση συστημάτων διασφάλισης της ποιότητας στα πανεπιστημιακά ιδρύματα και στα διαγράμματα και προγράμματα σπουδών που προτείνονται.

3.1.8. Η ΟΚΕ κρίνει αναγκαίο να ενισχυθεί ειδικά η υποβολή και αποδοχή κοινών ευρωπαϊκών σχεδίων που συνεπάγονται μέτρα στήριξης της κατάρτισης και επιμόρφωσης και περιόδους πρακτικής άσκησης σε επιχειρήσεις της Ευρωπαϊκής Ένωσης για τους καθηγητές πανεπιστημίου των δικαιούχων χωρών. Για να εξασφαλισθεί μία πανεπιστημιακή κατάρτιση ποιότητας, επιβάλλεται να υπάρχει ειδικευμένο καθηγητικό προσωπικό που να έχει πρόσβαση στις καινοτομίες των γνώσεων.

3.2. Ειδικές παρατηρήσεις

3.2.1. Η ΟΚΕ πιστεύει ότι, προκειμένου να αποφευχθούν οι ασάφειες, είναι απαραίτητη η διασαφήνιση της ορολογίας που χρησιμοποιείται στο κείμενο της πρότασης Απόφασης και στα παραρτήματά της, και συγκεκριμένα, όταν στο κείμενο της πρότασης ορίζεται ως δικαιούχος χώρα εκείνη που περιλαμβάνεται στο πεδίο του Tempus, να χρησιμοποιείται η ίδια ορολογία και στο παράρτημα, ώστε να γίνεται ο διαχωρισμός μεταξύ συνδεδεμένων και δικαιούχων χωρών.

3.2.2. Ένας από τους στόχους του Tempus I ήταν η αύξηση των ευκαιριών εκμάθησης γλωσσών μεταξύ των κρατών μελών και των δικαιούχων χωρών του προγράμματος.

Η ΟΚΕ παρατηρεί ότι, στην τρίτη φάση του Tempus, η περίπτωση αυτή δεν αναφέρεται ούτε ως στόχος, ούτε και στην ανάπτυξη των δράσεων του προγράμματος. Πιστεύει ωστόσο ότι ο φυσικός φορέας της κατανόησης μεταξύ των ανθρωπίνων όντων είναι η γλώσσα και ότι, εάν δεν υπάρχουν κοινοί τρόποι έκφρασης, δεν μπορούν να υπάρξουν και δίοδοι για την συνεννόηση και την αλληλοκατανόηση.

Η ΟΚΕ κρίνει σκόπιμο να επαναληφθεί η πρωτοβουλία αυτή και να περιληφθεί στην τρίτη φάση του Tempus η εκμάθηση γλωσσών μεταξύ των κρατών μελών και των δικαιούχων χωρών, με την προώθηση της κατάρτισης των καθηγητών που θα κληθούν να τις μεταδώσουν.

3.2.3. Η κινητικότητα των φοιτητών μεταξύ των πανεπιστημίων που μπορούν να γίνουν δεκτά στο πρόγραμμα αποτελεί ένα από τα πιο θετικά στοιχεία για την πολιτιστική και γνωστική ανταλλαγή σε μία Ευρώπη αλληλέγγυη και χωρίς φραγμούς.

Η ΟΚΕ συμμερίζεται την προτεραιότητα που ορίζει το πρόγραμμα για τα Σχέδια που προβλέπουν την αναγνώριση των μαθημάτων που πραγματοποιούνται σε άλλα πανεπιστήμια. Το κριτήριο αυτό προτεραιότητας για την επιλογή πρέπει να γενικευθεί και να αποτελεί πρωταρχικό στοιχείο για την παροχή ενισχύσεων στα σχέδια, έτσι ώστε να συμβάλει στην ανταλλαγή και την κινητικότητα, καθιστώντας πιο ελκυστικές τις εκπαιδευτικές περιόδους σε πανεπιστήμια του εξωτερικού.

3.2.4. Στις προηγούμενες γνωμοδοτήσεις της για το πρόγραμμα, η ΟΚΕ έχει τονίσει επανειλημμένως, την αναγκαιότητα καταμερισμού των δύο θέσεων των εκπροσώπων του κάθε κράτους στη συμβουλευτική επιτροπή, σε μια θέση για το πανεπιστήμιο και μια για τις επιχειρήσεις. Λαμβάνοντας υπόψη την ιδιαίτερη σημασία που αποδίδει το Tempus στις δράσεις που προωθούν τη συνεργασία του πανεπιστημίου με τους κοινωνικο-οικονομικούς φορείς και ιδιαίτερα με τις επιχειρήσεις, η ΟΚΕ θεωρούσε φρόνιμο να εισαχθούν ως ενεργά μέλη στο επίσημο συμβουλευτικό όργανο του προγράμματος.

Η τρίτη φάση του Tempus περιορίζει την παρουσία αυτή σε ένα μόνο μέλος ανά κράτος.

Εάν γίνουν δεκτοί, ως αιτιολογία για το μέτρο αυτό, λόγοι οικονομίας μέσων και δαπανών, θα μπορούσε να τεθεί το ερώτημα μήπως, στην περίπτωση αυτή, με κριτήρια κόστους/αποτελεσματικότητας, θα ήταν σκόπιμο να εγκαταλειφθεί η αρχή αυτή υπέρ μιας μεγαλύτερης και καλύτερης υποστήριξης των λειτουργιών που αναθέτει η πρόταση Απόφασης στην εν λόγω συμβουλευτική επιτροπή.

Επομένως, η ΟΚΕ επιμένει στην ανάγκη της ταυτόχρονης και θεσμοθετημένης παρουσίας στη συμβουλευτική επιτροπή εκπροσώπων και των ακαδημαϊκών και κοινωνικοοικονομικών κύκλων. Γι'αυτό και επαναλαμβάνει το αίτημα της διατήρησης του έως τώρα προβλεπόμενου αριθμού των μελών ανά κράτος και συνιστά την ανωτέρω προτεινόμενη σύνθεση ως μέσο βελτίωσης των στόχων στους οποίους αποβλέπει η εν λόγω επιτροπή.

3.2.5. Το Tempus έχει συγκεντρώσει, κατά τη διάρκεια της ανάπτυξής του, ένα σύνολο εμπειριών που μπορούν να αποτελέσουν παράδειγμα, προς μίμηση ή προς αποφυγή, για μεταγενέστερες εξελίξεις. Η διάδοση των Σχεδίων και των δραστηριοτήτων που έχουν υλοποιηθεί στη διάρκεια των ετών αυτών θα πρέπει να ενισχύεται ρητώς μέσα από τις δράσεις του Tempus III, έτσι ώστε τα ιδρύματα και οργανισμοί που επιθυμούν να συνεργασθούν να διαθέτουν ένα σημείο αναφοράς που να διασαφηνίζει τις κατευθυντήριες γραμμές που οφείλουν να ακολουθήσουν κατά την κατάρτιση Κοινών Ευρωπαϊκών Σχεδίων.

Η ΟΚΕ πιστεύει ότι είναι πολύ σημαντικό για τους συμμετέχοντες να διαθέτουν, αφενός, έναν Οδηγό για τους Υποψηφίους, που να εξηγεί σαφώς τις προϋποθέσεις του προγράμματος, και, αφετέρου, έναν Οδηγό Υλοποιηθέντων Σχεδίων, που να περιλαμβάνει τα στοιχεία των συμμετεχόντων, ούτως ώστε να μπορεί να αξιοποιηθεί η εμπειρία τους ως στοιχείο για τη βελτίωση της ποιότητας των μελλοντικών σχεδίων που θα υποβληθούν στα πλαίσια του Tempus.

3.2.6. Η βελτίωση της εθνικής και τοπικής δημόσιας διοίκησης των δικαιούχων χωρών αποτελεί προτεραιότητα για τις αρχές των κρατών που περιλαμβάνονται στο πεδίο των προγραμμάτων Phare και Tacis. Η βελτίωση της κατάρτισης των δημοσίων λειτουργών είναι απαραίτητη για να μπορέσουν να αντιμετωπίσουν τις νέες ανάγκες διαχείρισης που επιβάλλει η διαδικασία των επιχειρούμενων μεταρρυθμίσεων.

Τα πανεπιστημιακά ιδρύματα των δικαιούχων χωρών μπορούν να διαδραματίσουν σημαντικό ρόλο στη διαδικασία αυτή της μετεκπαίδευσης των δημοσίων υπαλλήλων, προσφέροντας τη δική τους υποδομή και προκαλώντας τη συμβολή και πανεπιστημίων των κρατών μελών και των συνδεδεμένων χωρών, προκειμένου να εντοπισθεί το καταλληλότερο πρότυπο διαρκούς κατάρτισης για τους δημόσιους υπαλλήλους των δικαιούχων χωρών.

Η ΟΚΕ πιστεύει ότι το πρόγραμμα πρέπει να ενισχύσει τις δραστηριότητες αυτές της κατάρτισης τονίζοντας ακόμη περισσότερο τη συγκεκριμένη στοχοθέτηση στο παράρτημα της πρότασης Απόφασης.

3.2.7. Η ΟΚΕ φρονεί ότι, κατά την ανάπτυξη των προγραμμάτων συνδρομής για τη μεταρρύθμιση των κοινωνικο-οικονομικών συστημάτων των δικαιούχων χωρών, θα πρέπει να ληφθούν υπόψη οι δράσεις που αποσκοπούν στη βελτίωση της κατάρτισης των κοινωνικο-οικονομικών παραγόντων των κρατών αυτών μέσα από δραστηριότητες κατάρτισης που θα απευθύνονται σε εκπροσώπους των συνδικάτων και των επιχειρηματιών. Η συμμετοχή τους στα εν λόγω προγράμματα κατάρτισης θα πρέπει να πραγματοποιηθεί με ίσους όρους.

3.2.8. Η ΟΚΕ συνιστά τη μεγαλύτερη δυνατή διαφάνεια στη διάδοση των απαραίτητων πληροφοριών, ώστε να ευνοηθεί η συμμετοχή στο πρόγραμμα. Θα πρέπει να εξασφαλισθεί η ένταξη νέων ιδρυμάτων τριτοβάθμιας εκπαίδευσης και επιχειρήσεων των κρατών μελών στα Σχέδια που ενισχύονται από το Tempus, προκειμένου να αποφευχθεί η μόνιμη συμμετοχή των ίδιων πάντα εταίρων και να ευνοηθεί η εισαγωγή νέων ιδεών και δυνατοτήτων που θα εμπλουτίσουν το ήδη σημαντικό κεκτημένο του προγράμματος.

Βρυξέλλες, 2 Δεκεμβρίου 1998.

Ο Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI

() ΕΕ C 270 της 29.8.1998, σ. 9.

() β) οι όροι «βιομηχανία» και «επιχείρηση» χρησιμοποιούνται για να ορίσουν όλους τους τύπους οικονομικής δραστηριότητας, ανεξάρτητα από το νομικό καθεστώς τους, τους δημόσιους και τοπικούς οργανισμούς, τις αυτόνομες οικονομικές οργανώσεις, τα εμπορικά και βιομηχανικά επιμελητήρια ή και τους αντίστοιχους οργανισμούς, τις επαγγελματικές οργανώσεις και τις οργανώσεις που εκπροσωπούν τους εργοδότες και τους εργαζομένους, όπως επίσης τους οργανισμούς επιμόρφωσης των εν λόγω ιδρυμάτων και οργανώσεων «(COM(98) 454 τελικό).».

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες που συγκέντρωσαν τουλάχιστον το 1/4 των ψήφων, απορρίφθηκαν κατά τη διάρκεια των συζητήσεων:

Σημείο 3.1.2, πρώτη παράγραφος

Να αντικατασταθεί η φράση «... της επιχείρησης (η οποία νοείται ... και εργαζομένους)», από τη φράση:

«των οικονομικών και κοινωνικών παραγόντων».

Αποτέλεσμα της ψηφοφορίας

Ψήφοι υπέρ: 54, ψήφοι κατά: 59, αποχές 9.

Σημείο 3.1.2, δεύτερη παράγραφος

Να αντικατασταθεί η φράση «... του επιχειρηματικού κόσμου» από τη φράση:

«των οικονομικών και κοινωνικών παραγόντων».

Αποτέλεσμα της ψηφοφορίας

Ψήφοι υπέρ: 47, ψήφοι κατά: 63, αποχές 6.